„Apie arklius 1603 m. – Mantviliškio šeimininkas“

[bookmark: _GoBack]Mantviliško krašto istorijoje yra svarbus Lietuvos Didžiosios Kunigaikštijos didysis maršalas (maršalka; Abiejų Tautų Respublikos Seimo Atstovų rūmų vadovas) Kristupas Mikalojus Manvydas Dorohostaiskis (1562–1615). Manvydo prievardžiu pabrėžiamas ryšys su XV a. didikų Manvydų (Manivydų) gimine, o Dorohostaiskio prievardis yra pagal kilmės vietą (dabartinėje Baltarusijoje); istoriografijoje abu prievardžiai tapę pavardėmis, tačiau labiau žinomas kaip Dorohostaiskis. Tepaminėsime, kad Lenkijos karalius ir Lietuvos didysis kunigaikštis Zigmantas Vaza jam 1592 m. padovanojo Mantviliškio dvarą, kurį pavadino savo pavarde – Mantvydavu (Manvydavas, Mantvydas, Manvydas – tokios dvaro vardo formos aptinkamos nuo 1620 m.), neretai analogišku dvaro vardu vadintas ir Mantviliškio kaimas. Sūnaus Vladislavo Manvydo (1611–1638) dukra Sofija Sapiegienė su vyru Tomu Sapiega valdė Mantviliškio valdas iki 1652 m., nes iš jų tada Mantviliškį, Pilionius ir kai kurias kitas žemes nusipirko Gruževskiai (Gružauskai; jų Mlodzinavos dvaras buvo prie Gudžiūnų).
Šįkart atkreipkime dėmesį į Kristupo Mikalojaus Manvydo Dorohostaiskio knygą „Hipika“, gausiai pasitelkdami leidinio citatas.

Iš meistrų bendrystės
1603 m. Krokuvoje buvo lenkų kalba išspausdinta knyga ,,Hipika, arba Knyga apie arklius“ (gr. hippos „arklys“, hipologija – mokslas apie arklį), kurios autorius – minėtas Mantviliškio žemių savininkas Kristupas Mikalojus Manvydas Dorohostaiskis. Knyga vadinama XVII a. pradžios bestseleriu (Raimonda Ragauskienė).
Pasižvalgydamas į kai kuriuos K. M. Manvydo piešinius (anot pastarojo, ne vienas piešinys ,,mano paties ranka pieštas“), pirmąjį leidimą 45-iais vario raižiniais iliustravo grafikas Tomas Makovskis (Makauskas) (1575–1630). Rengdamas raižinius „Hipikai“, T. Makovskis žvalgėsi ir į kitų pavyzdžius: „Remdamasis H. Golcijaus raižinių stilistika, T. Makovskis kompozicijas konstravo iš atskirų, tarp savęs erdvėje nesusietų figūrų, kūrė manieristinių natūralistinių figūrų ir sąlygiškos, abstrakčios erdvės dermę“, „piešinys tikslus, tačiau figūros anatomiškai netaisyklingos“ (Tojana Račiūnaitė).
T. Makovskis – vienas 1613 metų Lietuvos Didžiosios Kunigaikštijos žemėlapio autorių, jį su kitais nupiešęs ir išraižęs. Žemėlapis pasirodė kunigaikščio Mikalojaus Kristupo Radvilos Našlaitėlio rūpesčiu, o jo tarnybininkai ne vienus metus buvo K. M. Manvydas ir T. Makovskis.

                                                    1613 m. žemėlapio iškarpa

Hipotetiškai sakyčiau, kad, tarnaujant M. K. Radvilai Našlaitėliui, ne kartą galingojo kunigaikščio aplinkoje šių dviejų asmenų bendrauta, nes, pasak tyrinėtojų, apie 1600 m. buvo rengiamas žemėlapis, tuo metu buvo baigta rašyti ir „Hipika“. Įsivaizduojame, kad M. K. Manvydas matęs kitus raižytojo T. Makovskio kūrinius, parengiamuosius žemėlapio darbus, todėl ne atsitiktinai kreipęsis į T. Makovskį – meistrą, ,,kokį tik nusamdyti įstengiau“. Dailininką galėjęs rekomenduoti kunigaikštis M. K. Radvila Našlaitėlis, nes jo dienoraštis „Kelionė į Jeruzalę“ irgi iliustruotas K. Makovskio raižiniais (išleista 1601 m.). Istorikai tvirtina, kad tiek M. K. Radvila Našlaitėlis, tiek T. Makovskis išmanė apie žirgininkystę.
Novelės siužetu galėtų būti įsivaizduojami ne tik dalykiški abiejų kūrėjų bendravimai Nesvyžiuje, Radvilų dvare, darbas ties „Hipikos“ raižiniai, atlygis iliustratoriui už darbą. Gal būta ir pasibičiuliavimų, pasižvalgymų žemvaldžio Manvydo dvaruose, galgi iš čia ir ne vieno žirgo siluetas ar panoramos detalė iš kontūrų lape nukeliavę ir į knygos „Hipika“ iliustracijas.
Tikra: T. Makovskis, apie 1601 m. viešėdamas viename K. M. Manvydo dvare, pagal šeimininko pasakojimus sukūrė piešinių ar graviūrų ciklą, kuriame vaizdavo Kuoknesės apgultį ir mūšį su švedais 1600 metais (batalinio žanro kūrinys neišliko).
[bookmark: _Hlk2670998]K. M. Manvydas savo dvaruose išlaikė evangelikų reformatų (kalvinų) bažnyčias; tikėtina, kad buvo globojama ir Mantviliškio kalvinų bažnyčia (Deltuvos bažnyčios filija), nors apie tai duomenų neturime. Dėl tos bažnyčios tikriausiai minėtame 1613 metų žemėlapyje buvo pažymėtas ir Mantviliškis (Montwilißki), kaip ir daugelis tarp pirmą kartą lokalizuotų gyvenviečių žemėlapiuose. Gal kartografinis miestelio vaizdas žemėlapyje atsiradęs ir iš M. K. Radvilos Našlaitėlio, K. M. Manvydo ir T. Makovskio bendrystės.

Vadovėlis ir enciklopedija
Negalima „Hipikai“ taikyti šiandienos vadovėlio sampratos, tačiau veikalas buvo ne vieną šimtmetį ir vadovėlis, ir enciklopedija. Primintina, kad K. M. Manvydas medicinos studijas užsienyje apvainikavo medicinos daktaro laipsniu. Rašiusieji apie autorių pastebi, kad šis užsieniuose aistringai domėjosi žirgininkyste, rėmėsi Radvilų ir savo žirgyno patirtimis.

[image: Susijęs vaizdas]
                                  1603 m. knygos titulinis lapas. Tomo Makovskio raižinys

Tai buvo pirmasis tokio pobūdžio vadovėlis Rytų Europoje (,,lig šiolei mūsų [lenkų] kalba neaprašytą mokslą“, pasak K. M. Manvydo), perleistas arba sutrumpinti variantai spausdinti dar bene 8 kartus. Lietuviškai pirmą kartą išspausdintas 2008 m. (Šiauliai; iš lenkų kalbos vertė Alina Baravykaitė), knygos leidimą inicijavo ir organizavo Žemaitukų arklių augintojų asociacija.
Įžangoje ,,Į malonųjį prakilnųjį skaitytoją“ K. M. Manvydas prasitaria, kad knyga atsirado ne kartą paakinus bičiuliams: ,,nuolatinėmis kalbomis mane ragino, idant plunksnos ėmęsis, ką pirm žodžiais aiškinau, aprašyčiau“. Autorius nevengia paatvirauti apie patrauklią asmeninę patirtį, nes ,,jausdamas pačios prigimties įkvėptą milžinišką potraukį arkliams ir jojimo menui, podraug ne be didelio triūso davęs nemenkus šio mokslo pradmenis, nuslėpti jų negalėjau“. Įžangoje yra šiek tiek retorikos apie asmens paskirtį: ,,žmogus gyvena ne vien sau“, bet ,,savos tėvynės labui, o galiausiai – dėlei artimojo“.
Knygos adresatai yra du: didikai (,,kilmingasis, dievinantis arklius ir jojimo meną“) ir arklių prižiūrėtojai – anot autoriaus, kaimenių laikytojai ir kaimenių sargybiniai. Tačiau veikalas yra ne pradžiamokslis, nes skirtas jau išmanančiam apie arklių auginimą (,,ne prasčioką siekiu iš rašto išmokyti tvirtai ir grakščiai ant arklio sėdėti, bet tokį, kuris turi gerus pradmenis ir įvaldęs tvirto sėdėjimo meną“), imliam ir nuovokiam (,,protingas ir akylas pats patirs, o pakvaišusiai ir užsispyrusiai galvai nieko nepadės visi pasaulio rationes“), savo protu besivadovaujančiam asmeniui (netgi kaimenės sargybinis ,,privalo štai ką: šią mano rašytą knygelę, jam pono nupirktą, dažnai sklaidyti, įdėmiai ir su protu skaityti“).
Pateikia kitų šalių (arabų, persų, turkų, totorių, persų, italų, vokiečių, ispanų, Nyderlandų) ir savo krašto (,,kaip įprasta šiaurinėse dalyse“, ,,ir mūsų lietuviškame krašte vienas įtakingas dvarininkas“) gerų ir prastų papročių bei elgsenos pavyzdžių. Ne kartą remiasi asmeninėmis patirtimis: ,,ką atskleidė patirtis ar kas kokiu nors kitu būdu buvo sužinota, to perteikti negaila“, ,,aš tokiai nuomonei nepritariu“, ,,peikiu ir turiu teisę peikti“, ,,aš, tų žinių iš dalies ir pats pasiekęs“, ,,šitai pats esu daugybę kartų sėkmingai išbandęs ir išgydžiau“, ,,kitas vaistas, mano išbandytas daugiau nei tūkstantį kartų“, ,,šitas vaistas pats geriausias ir žmonėms, pats patyriau“. Gražiai persipina tai, kas išbandyta pasaulyje, ir tai, kas kyla iš lietuviškųjų versmių.
Raginama mokytis iš patirties (ji ,,kaupiama <...> iš atkaklaus rūpesčio, stebėjimo ir nuolatinės veiklos“), primenama būtinybė suvokti kiekvieno arklio savitumą (,,lavinti arklį reikia ne iš raštų, o atsižvelgiant į kiekvieno arklio prigimtį“), siūloma vadovautis savais papročiais (,,kaip ir mūsų kraštuose įprasta“, ,,mūsų įprastą būdą“, ,,mūsų tautai tat nebūdinga“, ,,Tačiau mūsų reikalas – ne kitų nuomonės, o tai, kas tinkama ir reikalinga, tai mus domina ir taip darome“), kviečiama dalintis patirtimis (,,tegul išmoningesni ir labiau išprusę nepavydi žinių ir nesibodi to, ką didesniu patyrimu pasiekė, taip pat ištraukti į dienos šviesą ir su manimi bei kitais pasidalyti“), besimokančiajam siūlomos paslaugos (,,siūlau pačiam apžiūrėti atvykus pas mane ar pas kitus jojikus“).
Pasakojama pirmuoju asmeniu. Rašė ne vienu prisėdimu, pasak K. M. Manvydo, ,,kiek man leido svarbesni užsiėmimai“.

Nuosekliai apie augintinius
Veikalas yra keturių dalių, kurios pagal tuometinį paprotį vadintos knygomis, kiekviena knyga suskirstyta skirsniais, pirmasis jų žymimas kaip pratarmė, o trečiosios ir ketvirtosios dalių baigiamieji skirsniai vadinami pabaigomis.

[image: Susijęs vaizdas]
                                                  2008 m. „Hipikos“ leidimas lietuvių k.

Pirmojoje knygoje pirmiausia rašoma apie arklio plauko savybes, spalvas ir atspalvius, tai susieja su arklio prigimtimi ir būdo savybėmis. Temų ratas platus: kokį ir kokio amžiaus rinktis eržilą kergimui ir kumelę veislei, kaip ir kada kergti; priežiūra įvairiais metų laikais, ganyklos ir gyvulio lavinimas; kaip pažinti arklio amžių; kaip prižiūrėti kaimenę; kaip kastruoti ir žymėti (įdagavimas) arklius.
Antrojoje knygoje daugiausia patarimų apie kumeliukų auginimą – jų tramdymą, dresavimą, balnojimą, kinkymą, laikymą, meistrišką jodinėjimą, pratimus ir vietą. Aptariama, kaip kovoti su kai kuriomis augintinių ydomis, kaip prižiūrėti kelionėje, kaip kaustyti. Išsamiai dėstomi reikalavimai, kaip turėtų būti įrengtos arklidės, kokios arklininkų ir kitų samdinių priedermės.
Apie kamanų ir žąslų rūšis, sudėtį, dalių paskirtį gausu pastebėjimų trečiojoje knygoje, tekstą paremia grafikos darbai. Daug kamanų ir žąslų, mokomųjų takų piešinių: ,,mat visada lengviau suprasti tai, ką žmogus gali paliesti arba savomis akimis pamatyti. Pačią daiktų ir visokių tiksliųjų mokslų esmę ne visuomet įmanoma atskleisti raštu.“ Neretai iliustracijų centre vaizduojami grakštūs žirgai, fonas paryškintas peizažu, gyvenamosios vietos panorama.
Ketvirtojoje knygoje, daugiau remdamasis asmenine praktika, kalba apie arklių ligas ir negalavimus, vaistus, jų receptūrą, gydymą, atsižvelgus į metų laiką, mėnesio dieną ir mėnulio fazę.
Visa, kas susiję su arkliu, vadina mokslu. Sakyčiau, sukurta kilmingojo asmens ideologija apie arklį. Jau tik specialistai šiandien tegalėtų atrinkti, kas patvirtinta praktikos, o kas yra, mūsų akimis vertinant praeities pasaulį, šiek tiek naivoka.

Kultūros žmogus
Valstybės masto žmogui, atrodo, buvo malonu patirti džiaugsmą gamtoje, pademonstruoti ir intelektą, ir erudiciją, pabrėžti pažinimo svarbą: ,,Daugel žinoti, būti visa ko regėjusiam, daugel suprasti – šitai, malonusis skaitytojau, kiekvieną žmogų ne tik puošia, bet pirmiausia pelno jam didžią visų pagarbą ir palankumą.“ Iš asmeninių patirčių atvirai skelbia apie pomėgių, nuoseklaus darbo ir išteklių saitus: ,,Vienodai sunku ir viena, ir kita: įsigyti ir įsigytą išlaikyti“; mokytis iš ,,geriausių meistrų ir jais garsėjančių kraštų reikia ūpo, išlaidų ir prakaito.“

                                           Iš 2008 m. „Hipikos“ knygos

K. M. Manvydas buvo pasaulinės kultūros žmogus. Erudito, išsilavinimo mastai ir asmens akiratis palaipsniui skleidžiasi, kai remiasi Antikos mitų, istorijos, filosofijos ir literatūros, Biblijos pavyzdžiais, Viešpaties tvarme, yra gausu lotyniškų posakių. Neretai cituoja (ypač Vergilijų), nurodo autorių, rašiusių apie arklius, jojimą ir gydymą, pastebėjimus, perpasakoja išmintingųjų išvadas. Bet nesyk primena, kad svetur yra kitos gamtinės sąlygos, todėl ne viską aklai galima taikyti. Kitų mintis apibendrinęs, pasako ir savo teiginius (,,siūlau mūsų įprastą mokymo būdą“), kartais net perspėdamas.
Dažnai regima lietuvių medicinos, tikėjimo atšvaitų, kalendoriaus įtakos gyvenime pavyzdžių, svarstymų apie žmogaus etiketą, išreikštą pagarbų santykį su gamta, neretos gamtos ir žmogaus paralelės. Išmintingai rašyta su meile ir pagarba artimui, gamtai ir pasauliui.
Aukštinant arklį, pastebimas jo nuovokumas, drąsa, grožis ir ištvermė. Skaitytojas tarsi paklūsta pasakotojui ir drauge su juo iš didiko rūmų terasos nusileidžia į ne mažiau ištaigingą, tvarkingą arklidę, kurioje pasitinka išmintingi arklių prižiūrėtojai. Besižvalgantieji dairosi jodinėjimo takuose, regi reikliai, bet pagarbiai auklėjamą kumeliuką (,,lengviau sutramdyti švelnumu“), gėrisi kaimenės grožiu ir išmintimi, skuba su išminčiumi rinkti žolynų negaluojančiam arkliui – kartu su karvedžio aistra alsuoja tolimos epochos dvasia.
Vienaip tą veikalą skaito specialistai, dar kitiems knyga veriasi kaip autoriaus biografija, jo gyvensena, pasaulėjauta, vertybės, saitai su to paties socialinio statuso žmonėmis. Istorijos šimtmečiuose išliko autoriaus esybės, nes, poetiškai rašydamas apie arklių auginimo patirtį, išguldė dalį autobiografijos (neretai nuklysta į savo pomėgių sritis – astrologiją ir alchemiją; ,,mano mėgstamas poetas Marcelas“, ,,arklidėse Bolonijoje [Italijoje] mačiau“, ,,kaip patikimo dalyko manęs to išmokė Nyderlanduose“).
Kai žinai šiek tiek asmeninio K. M. Manvydo gyvenimo peripetijų, atrodo, kad, ne visada rasdamas jėgų pasipriešinti kasdienėms baugybėms, prie rašto glaudėsi kaip prie galimybės pabūti užuovėjoje, rašymas teikė būčiai saugumo pojūčių, kantrybės gyventi patirtį. Turbūt malonumo sau ir kitiems teikė kurdamas.
Net ir zootechnikos bei veterinarijos neišmanančiajam žavu skaityti jau kultūros istorija tapusį veikalą – žirgininkystės traktatą, gali mėgautis ištraukomis kaip išminties, pasakojimo intrigos, emocingo (gausu nustebimų, emocijų išraiškų) ir vaizdingo rašymo (retoriniai teiginiai paremti argumentais), savito vientiso stiliaus pavyzdžiais (išties daug priklauso ir nuo doro, kūrybingo vertimo).

Rytas Tamašauskas

Lietuvos Didziosios Kunigaikitystés didysis marsalka
Kristupas Manvydas,
Volkovysko, Mstislavlio ir Dinaburgo kapitonas,
Dorohostajos ir ASmenos valdytojas.

